Morkun talon suojeluhaaveet kaatumassa – Ely-keskus sanoi suojelulle ei, Tampere aikoo tyytyä päätökseen

Näyttää siltä, että Tampereella sijaitsevaa Morkun taloa ei suojella yhdistysten vaatimuksista huolimatta. Pirkanmaan ely-keskus totesi 23. huhtikuuta julkaistussa päätöksessä, että rakennusta ei ole syytä suojella rakennusperintölain perusteella. Tampereen kaupunginhallitus taas suunnittelee tyytyvänsä ely-keskuksen päätökseen maanantaisessa kokouksessaan. Ely-keskus selvitti asiaa, sillä Tampereen Tammelalaiset ry teki asiasta suojeluesityksen muutaman muun yhdistyksen kanssa tammikuussa 2017. Ely-keskus tunnusti rakennuksen kulttuurihistoriallisen arvon etenkin Tampereen Tammelan kaupungin rautatiehistoriaan liittyvien rakennusten kokonaisuutena. Sekä ely-keskus että museoviranomaiset näkivät, että rakennuksella on paikallista historiallista arvoa. Ely-keskus ei kuitenkaan nähnyt syytä suojella rakennusta rakennusperintölain perusteella, sillä rakennuksella ei sen mukaan ole valtakunnallista arvoa. Sen sijaan se toteaa lausunnossaan, että rakennetun ympäristön kysymykset tulee ratkaista ensisijaisesti maankäyttö- ja rakennuslain mukaisissa menettelyissä eli asemakaavalla. Se esittääkin, että Morkun talon ja muiden rautatierakennusten suojelua pitäisi tutkia asemakaavassa. Kaksi vaihtoehtoa asemakaavaan Voimassa olevassa asemakaavassa Morkku on tarkoitettu purettavaksi sen paikalle siirrettävän tavara-aseman alta. Tavara-aseman siirtäminen kuitenkin torpattiin jo vuonna 2016 kulujen takia. Tampereen kaupungin kaupunkiympäristön palvelualue valmistelee Morkunaukion ja Ratapihankadun asemakaavamuutosta. Rakennuksen tulevaisuus ratkeaakin nyt asemakaavan laadinnan yhteydessä. Tampereen kaupungin hankepäällikkö Veikko Vänskä kertoo, että Ratapihankadun asemakaavaan on tehty kaksi esitystä, jotka on luovutettu eteenpäin. Toinen ehdotuksista mukailisi nykyistä asemakaavaa, jossa Morkun talo purettaisiin tavara-aseman tieltä ja tavara-asema siirretään Morkun talon tilalle. Toisessa kaavavaihtoehdossa taas lähdetään vaihtoehdosta, jossa tavara-asema puretaan ja Morkku korjataan. Kustannuksiksi arvioitiin vuodenvaihteessa 1,5–1,6 miljoonaa euroa. Vänskän mukaan kaavavaihtoehtojen kanssa ollaan nyt tilanteessa, jossa asiaa on kysyttävä uudelleen poliittisilta päättäjiltä. Suunnittelija Bruno Granholm. Rakennus valmistui vuonna 1907 ja edustaa tyylisuunnaltaan kansallisromantiikkaa. Morkku toimi aluksi rautatieläisten juhlatilana ja se rakennettiin keräysvaroin. 1920-luvulla siellä toimi myös päiväkoti. 1990–2000 -luvuilla Morkku oli Ahaa-teatterin näyttämö. Rakennus jäi tyhjilleen vuonna 2009. Ollut viime vuosien aikana laajan keskustelun kohteena purku-uhan takia. Alueen rakennuksia on pidetty museovirastossa tärkeänä osana paikallista rautatieläishistoriaa. 5 000 tonnia painavan tavara-aseman siirtoa on suunniteltu Morkun talon tilalle. Samalta aukealta purettiin jo niin sanottu Keltainen talo. Vuonna 2017 Morkku vallattiin ja sen puolesta puhuttiin laajasti. Esimerkiksi Tampereen Tammelalaiset vaati ely-keskuksen selvitystä Morkun kulttuuriarvosta sen suojelemiseksi.